Mbeki: DA het ‘plig’ om SA te help transformeerOudpres. Thabo Mbeki. (Foto: Simphiwe Mbokazi/ANA) Miljoene Suid-Afrikaners én die grondwetlike orde gaan absoluut niks baat deur enige negatiewe beweging – van énige politieke party – na beleid wat op rassisme gegrond is nie. Dít volgens oudpres. Thabo Mbeki wat gereageer het ná die herrie wat vandeesweek in die DA losgebars het. Helen Zille is nou weer aan die stuur van die amptelike opposisie ná Mmusi Maimane vandeesweek eers as partyleier en toe ook uit die DA bedank het. Verskeie ander hoëvlakbedankings het gevolg. Mbeki het in ŉ verklaring gesê dit sal ŉ bron van groot kommer wees as die amptelike opposisie ŉ leierskapskrisis ondervind weens die uitoefen van beleid wat maatskaplike verhoudings soos dié tydens kolonialisme en apartheid wil volhou. “Die DA het ŉ belangrike plig om die land prakties, onomwonde en deursigtig gerus te stel dat hy, wat betref sy interne en openbare beleid en programme, gaan optree op ŉ manier wat werklik help om Suid-Afrika in ŉ nie-rassige land te transformeer,” het die oudpresident gesê. “Dit is ŉ verpligting op alle politieke partye wat in ons wetgewers dien en daar is geen uitsonderings nie.” Mbeki het gesê diegene wat deur Suid-Afrikaners verkies is, het ŉ plig om tot Suid-Afrika se opbou, soos voorgeskryf in die Grondwet, by te dra. “Diegene wat die verwesenliking van die doelwitte in ons Grondwet in die wiele ry, moet verstaan dat hulle daardeur ŉ misdaad pleeg teen gewone Suid-Afrikaners, asook die post-apartheidsregsorde wat die belange van alle mense sonder inagneming van ras, klas, geslag, seksuele oriëntasie of geloof verdedig.”